Beatissime pater. Alias bone memorie Magnus, episcopus Aboensis, ad laudem omnipotentis Dej et consolationem principum, prelatorum, primatum et nobilium regni Suecie quoddam monasterium sancte Brigitte in loco Vallis gracie Aboensis diocesis sub ordine et regula sancti Augustinj, sancti Saluatoris nuncupati(!) pro vsu et habitacione sororum et fratrum dicti ordinis sub perpetua clausura viventium ordinaria auctoritate, accedente ad hoc consensu, auxilio et fauore prelatorum et nobilium predictorum, de nouo fundauit, jnstituit et dotauit; et deinde, vt sorores et fratres prefati commodius sustentari possent et in eorum necessitatibus competens eleuamen susciperent, parrochialem ecclesiam Masko dicte diocesis de consensu suj capituli et rectoris ecclesie memorate eidem monasterio auctoritate prefata perpetuo incorporauit, annexuit et vniuit, adiectis certis articulis, qui in litteris eiusdem fundatoris plenius contine[n]tur, quam vnionem bone memorie Olauus, episcopus Aboensis, certis ex causis animum suum mouentibus postmodum reuocauit, et jam reuerendus pater dominus Conradus, modernus episcopus Aboensis, vnionem per magnum suum predecessorem factam consentit auctoritate memorata. Vt igitur, pater sancte, fundatio, erectio et vnio premisse, que plenarium sortite sunt effectum, maioris roboris firmitatem obtineant, maxime cum diuinj cultus augmentum et animarum salutem concernant, ac deuote et humiles creature s. v. abbatissa et sorores, confessor et fratres dicti monasterij in pacifica possessione dicte parrochialis ecclesie per plurimos annos extiterunt, pro parte earundem deuotarum creaturarum vestrarum humiliter supplicatur, quatenus fundationem, erectionem et vnionem huiusmodi ac illas concernentia omnia et singula, in quibusdam litteris auctenticis, dicti Magni episcopi et sui capituli sigillis munitis, quarum tenores habere dignemini pro expressis, contenta et jndesecuta quecunque auctoritate apostolica confirmare et approbare supplereque omnes defectus, si qui forsan interuenerint jn eisdem, et de nouo vnire dignemini de gratia speciali, attentis premissis et quod parrochialis ecclesie huiusmodi fructus etc:a quatuor marcarum argenti secundum communem extimationem valorem annuum non excedunt, non obstantibus constitutionibus et ordinationibus apostolicis et statutis etc:a cum alijs non obstantibus et clausulis opportunis. Concessum vt petitur de nouo jn presentia domini nostri pape Pe. Tirasonensis. Et quod de nouo fiat vnio etc:a. Et quod non obstantes ipsius monasterij habeantur pro expressis. Et quod tenores litterarum dicti Magni episcopi et fundatoris habeantur pro expressis ut prefertur. Concessum. Pe. Terasonensis. Datum Rome apud Sanctum Marcum quarto jdus decembris anno secundo.